Sulík, Richard, podpredseda vlády a minister hospodárstva SR (2022-06-16):
Ďakujem pekne. Dámy a páni, tak ako sme pred voľbami, pán poslanec Liba (minister sa poobzeral po sále), tu ste, prepáčte mi, tak ako sme pred voľbami sľúbili, že budeme znižovať regionálne rozdiely, tak toto dôsledne robíme. Ja mám pocit, že prvýkrát sa to robí že naozaj a nie iba deklaratórne, a myslím si, že je to v záujme nás všetkých aj tých, čo žijú na západe, aby sa ľuďom na východe darilo porovnateľne dobre, lebo inak dochádza k veľkým presunom obyvateľstva vo vnútri krajiny. Tak v rámci tohto sme začali ako prvé obmedzovať štátnu pomoc. A v podstate v poslednej dobe, rok povedzme, takú bežnú štátnu pomoc podpisujem iba do NRO, najmenej rozvinuté okresy, to je tých 15 najslabších a z nich je možno 12 na východe, ešte potom ten juhovýchod, Rimavská Sobota, trochu Orava a plus Prievidza, čo je transformujúci sa región. Inde podpisujeme daňové, podpisujeme túto štátnu pomoc iba, ak ide o technologické centrum, výskum, vývoj alebo naozaj nejaká výnimka. Včera napríklad sme na vláde schválili 200 miliónov, teda 200-miliónovú investíciu, ktorú ide robiť Porsche, tam sme im schválili investičnú pomoc. Ďalšiu vec, čo chcem povedať, investičnú pomoc schvaľujeme iba, takmer iba vo forme daňovej úľavy. Čiže len z budúcich ziskov vlastne časť nechajú. To je jeden krok, ako znižovať regionálne rozdiely, a druhý je to, na čom sme v minulosti prehrávali napríklad s Maďarskom, BMW bol taký prípad, že Maďarsko malo priemyselné parky hotové na kľúč. Tam odovzdávali kľúčiky od bránky, nech sa páči, môžte začať stavať. A preto sme sa do takejto výstavby pustili aj my. Konkrétne priemyselný park Rimavská Sobota, potom priemyselný park Valaliky, najnovšie priemyselný park Sabinov. A budeme v tomto pokračovať. A konkrétne teraz pýtate sa na Valaliky. Nič, čo by vás k tomuto zaujímalo, vám tu nepoviem, hej, to, dúfam, chápete, ale myslím si, že je to na dobrej ceste. Môže všetko ešte padnúť. Pointa je taká, že sa snažíme tam získať jedného veľkého svetového hráča, dá sa povedať, investora a robíme teda úkony, aby tam tá stavba mohla čím skôr začať. Vykupujeme pozemky, vykúpených je 80 % plochy. To bolo predaje, ktoré boli urobené dobrovoľne, to ešte pokračuje trochu. Časť budeme musieť vyvlastniť, lebo napríklad cirkev, aj keď vám chce predať, vám predať kvôli svojim interným pravidlám nemôže, ale nechajú sa vyvlastniť napríklad, hej? Robíme tam prieskumy. A teraz vám poviem, tie prieskumy z čoho pozostávajú. To vôbec nie je tak málo. Je to technické vrtné práce, je to geologický prieskum životného prostredia, inžiniersko-geologický prieskum, pedologický a dendrologický prieskum, radónový prieskum, geofyzikálny prieskum a pyrotechnický prieskum. Toto keď nemáte urobené, tak investor žiaden významný vám do toho nepôjde, lebo nechce znášať riziká. Tieto prieskumy sa v súčasnosti robia vo Valalikoch. Tam je ešte problém s tým, že musíte mať prístup na ten pozemok a pokiaľ ho nevlastníte, tak nemôžte len tak chodiť niekomu po pozemku. Čiže aj tento problém sme riešili. A celkovo vám môžem povedať, že napredujeme tam veľmi dobre. Ak sa nám nepodarí získať toho investora, ktorého máme vyhliadnutého, tak budeme mať pripravené developované veľké územie v takmer absolútnej rovine, veľmi dobre napojené pre nejakého, možnože niekedy v budúcnosti nejaké BMW, čo by nám inak bol odskočil a teraz sa to nestane, lebo budeme mať pripravený, pripravené takéto územie. Ďakujem.